Dilecto Ingelberto et uxori sue Beliarde. Ego Erembertus et uxor mea Maria vendimus vobis unam vineam sitam in pago Matisconense, in agro Igiaco, in villa Gigniaco. Terminatur a mane et a sero via publica, a medio die terra Udulrici, a circio terra Sanctorum Benedicti et Marcelli; habet in longo perticas XLIIII, in ambis frontibus VII perticas et dimidiam. Infra istas terminationes vel perticationes, vendimus vobis istam vineam supra scriptam et accipimus pretium solidos XVIIII; et faciatis quicquid volueritis sine ullo contradicente, si quis vero contradixerit auri uncias decem componat. Firma permaneat omni tempore. S. Eremberti qui fieri et firmare rogavit. S. Marie uxoris ejus. S. Ragnoardi. S. Alberti. S. Heldemodi. S. Condranni. S. Amalberti. S. Richardi. Data per manum Wilelmi, VI nonas Martii, anno primo regnante Henrico rege.